สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 16 พ.ค.60
17 พ.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (16 พ.ค.) จากความวิตกกังวลที่ว่า ความไม่แน่นอนทางการเมืองในสหรัฐอาจจะส่งผลกระทบต่อการผลักดันมาตรการปฏิรูปภาษีของประธานาธิบดีโดนัลด์ ทรัมป์ โดยความวิตกกังวลล่าสุดเกิดขึ้นหลังจากสื่อรายงานว่า ทรัมป์ได้เปิดเผยข้อมูลลับให้กับรัสเซีย อย่างไรก็ตาม ดาวโจนส์ขยับลงเพียงเล็กน้อย ขณะที่ดัชนี Nasdaq ทำนิวไฮติดต่อกันเป็นวันที่ 2 เพราะได้แรงหนุนจากผลประกอบการที่สดใสของบริษัทจดทะเบียน และข้อมูลที่บ่งชี้ถึงความแข็งแกร่งของการผลิตภาคอุตสาหกรรมในสหรัฐ
ดัชนีเฉลี่ยอุตสาหกรรมดาวโจนส์ปิดที่ 20,979.75 จุด ลดลง 2.19 จุด หรือ -0.01% ดัชนี S&amp;P 500 ปิดที่ 2,400.67 จุด ลดลง 1.65 จุด หรือ -0.07% ดัชนี Nasdaq ปิดที่ 6,169.87 จุด เพิ่มขึ้น 20.20 จุด หรือ +0.33%
 
ตลาดหุ้นยุโรปปิดขยับลง เมื่อคืนนี้ (16 พ.ค.) โดยได้รับแรงกดดันจากการร่วงลงของหุ้นกลุ่มรถยนต์ หลังจากสมาคมผู้ผลิตยานยนต์ยุโรป (ACEA) รายงานว่า ยอดขายรถยนต์ในยุโรปร่วงลงในเดือนเม.ย. ขณะที่สำนักงานสถิติแห่งสหภาพยุโรป (ยูโรสแตท) รายงานว่า การขยายตัวของ GDP กลุ่มยูโรโซนในไตรมาส 1 ไม่เปลี่ยนแปลงจากการประมาณการเบื้องต้น
ดัชนี Stoxx Europe 600 ขยับลง 0.09% ปิดที่ 395.91 จุด
ดัชนี CAC-40 ตลาดหุ้นฝรั่งเศสปิดที่ 5,406.10 จุด ลดลง 11.30 จุด หรือ -0.21% ดัชนี DAX ตลาดหุ้นเยอรมันปิดที่ 12,804.53 จุด ลดลง 2.51 จุด หรือ -0.02% ดัชนี FTSE 100 ตลาดหุ้นลอนดอนปิดที่ 7,522.03 จุด เพิ่มขึ้น 67.66 จุด หรือ +0.91%
 
ตลาดหุ้นลอนดอนปิดพุ่งขึ้นทำสถิติสูงสุดเป็นประวัติการณ์ เมื่อคืนนี้ (16 พ.ค.) ด้วยอานิสงส์จากการที่เงินสกุลปอนด์อ่อนค่าลง แม้ว่ารัฐบาลอังกฤษจะเปิดเผยตัวเลขเงินเฟ้อที่แข็งแกร่งที่สุดในรอบ 3 ปีก็ตาม
ดัชนี FTSE 100 เพิ่มขึ้น 67.66 จุด หรือ +0.91% ปิดที่ 7,522.03 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (16 พ.ค.) เนื่องจากนักลงทุนเทขายทำกำไรหลังจากสัญญาน้ำมันดิบพุ่งขึ้นกว่า 2% เมื่อวันจันทร์ที่ผ่านมา อันเนื่องมาจากข่าวที่ว่า ซาอุดิอาระเบียและรัสเซียเห็นพ้องที่จะขยายระยะเวลาการปรับลดกำลังการผลิตน้ำมันจนถึงไตรมาสแรกของปีหน้า
สัญญาน้ำมันดิบ WTI ส่งมอบเดือนมิ.ย. ลดลง 19 เซนต์ หรือ 0.4% ปิดที่ 48.66 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ค. ลดลง 17 เซนต์ หรือ 0.3% ปิดที่ 51.65 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (16 พ.ค.) โดยได้แรงหนุนจากการอ่อนค่าของสกุลเงินดอลลาร์ นอกจากนี้ ความไม่แน่นอนทางการเมืองในสหรัฐ อันเนื่องมาจากข่าวที่ว่าประธานาธิบดีโดนัลด์ ทรัมป์ได้เปิดเผยข้อมูลลับให้กับรัสเซียนั้น ยังส่งผลให้นักลงทุนตัดสินใจเข้าซื้อทองคำเพื่อหลีกเลี่ยงความเสี่ยง
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 6.40 ดอลลาร์ หรือ 0.5% ปิดที่ระดับ 1,236.40 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 14.4 เซนต์ หรือ 0.9% ปิดที่ 16.747 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 8.30 ดอลลาร์ หรือ 0.9% ปิดที่ 937 ดอลลาร์/ออนซ์
สัญญาพัลลาเดียมส่งมอบเดือนมิ.ย. ลดลง 5 ดอลลาร์ หรือ 0.6% ปิดที่ 792 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (16 พ.ค.) ด้วยแรงกดดันจากข้อมูลเศรษฐกิจด้านอสังหาริมทรัพย์ที่ซบเซาลงของสหรัฐ
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1094 ดอลลาร์ จากระดับ 1.0976 ดอลลาร์ ในขณะที่ปอนด์แข็งค่าขึ้น ที่ระดับ 1.2925 ดอลลาร์ จากระดับ 1.2894 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7434 ดอลลาร์ จากระดับ 0.7416 ดอลลาร์
ดอลลาร์สหรัฐอ่อนค่าลงเมื่อเทียบกับเยนที่ระดับ 113.02 เยน จากระดับ 113.70 เยน และอ่อนค่าลงเมื่อเทียบกับฟรังก์สวิส ที่ระดับ 0.9853 ฟรังก์สวิส จากระดับ 0.9964 ฟรังก์สวิส